钦定古今图书集成/明伦汇编/氏族典/第180卷 > 《廖用贤尚友录》 > 燕瑛
## 钦定古今图书集成/明伦汇编/氏族典/第180卷 > 《廖用贤尚友录》 > 燕瑛

按《宋史燕肃传》：“肃孙瑛，字仁叔，以荫为瑕丘尉，累迁
太府丞、开封少尹，历广东转运判官，进副使，加直秘
阁，连进直龙图阁。时瑛在岭峤七年，括南海犀珠香
药奉宰相内侍，人目之为香燕。遂以徽猷阁待制提
举醴泉观，拜户部侍郎。徽宗赐书‘仁人义士之家’以
表之，转开封尹，赐进士出身，兼侍读。后以御史言瑛
不能拨烦戢奸吏，致贼杀不辜”，罢为龙图阁直学士。
未数月，为户部尚书。靖康初，以龙图阁学士知河阳。
金兵入寇，三城当兵冲。瑛至，未及备而兵骑大集，乘
锐攻城，瑛不能御，将出奔，为乱兵所害，年五十。建炎
初，赐端明殿学士。